b'\n_START_ARTICLE_\nFengshui\n_START_PARAGRAPH_\nFengshui (izvirno zapisano kot \xe9\xa2\xa8\xe6\xb0\xb4 ali v pisavi pinyin kot F\xc4\x93ngshu\xc7\x90, izgovorjeno kot f\xc9\xa4\xc5\x8b \xca\x82ue\xc9\xaa (IPA), v popa\xc4\x8deni obliki v Sloveniji zapisano in izgovorjeno tudi kot Feng \xc5\xa1ui ali Feng \xc5\xa1uj) je starodavna kitajska ve\xc5\xa1\xc4\x8dina urejanja zunanjega in notranjega prostora, katere namen je pove\xc4\x8dati skladnost in pretok energije Qi, in ki jo uvr\xc5\xa1\xc4\x8damo na podro\xc4\x8dje kitajske metafizike.\n_START_SECTION_\nIzvor imena\n_START_PARAGRAPH_\nFeng (\xe9\xa2\xa8) v kitajskem jeziku pomeni veter, Shui (\xe6\xb0\xb4)pa pomeni vodo. Feng in Shui tako predstavljata dve prostorski silnici, ki morata biti pazljivo uravnove\xc5\xa1eni. V knjigi Shiqi iz 2. Stoletja pr. n. \xc5\xa1t. je zapisano, da bo kraljestvo cvetelo, \xc4\x8de vetrovi pihajo skladno in \xc4\x8de redno de\xc5\xbeuje. Ob koncu vladavine dinastije Han (\xe6\xbc\xa2\xe6\x9c\x9d; 206 pr. n. \xc5\xa1t.-210 n.\xc5\xa1.) je bil zapisan izrek, da se Qi razpr\xc5\xa1i kadar jezdi na vetru, ohrani pa se takrat kadar naleti na vodo.\n_START_SECTION_\nZgodovinski razvoj Fengshuija\n_START_PARAGRAPH_\nPreproste oblike Fengshuija so se verjetno pojavile \xc5\xbee pred 6.000 leti. Najdi\xc5\xa1\xc4\x8de v provinci Henan razkriva grobi\xc5\xa1\xc4\x8de, postavljeno v skladu s smermi neba in z upodobitvami ozvezdij Azurnega zmaja, Belega tigra in Velikega voza. \xc5\xa0ele z razvojem Yi jinga in daoizma se je lahko oblikoval bolj zapleten sistem preu\xc4\x8devanja in energijskega uravnove\xc5\xa1anja prostora. \xc5\xbde v \xc4\x8dasu Konfucija (okrog 500 pr. n. \xc5\xa1t.) so bile cesarske pala\xc4\x8de grajene tako, da je cesar v skladu z letnimi \xc4\x8dasi bival v razli\xc4\x8dnih prostorih, da bi bila njegova dejavnost kar najbolj usklajena z gibanjem nebesnih teles. V tem \xc4\x8dasu se je uveljavila tehnika Shemati\xc4\x8dnih hi\xc5\xa1 za pet dru\xc5\xbein (Tuzhai Wuxing), najzgodnej\xc5\xa1a oblika \xc5\xa0ole energijskih vzorcev (Liqi Pai), razvile pa so se tudi osnove \xc5\xa0ole oblik (Xingfa) _NEWLINE_V \xc4\x8dasu dinastije Han so ve\xc5\xa1\xc4\x8dino, ki kasneje dobi ime Fengshui, poimenovali Kan Yu (\xe5\xa0\xaa\xe8\xbc\xbf). Za \xc4\x8dasa Hanov so Kitajci \xc5\xbee poznali obe temeljni \xc5\xa1oli Fengshuija- poleg \xc5\xa0ole energijskih vzorcev tudi \xc5\xa0olo oblik (Xingfa), v prvem stoletju pa se je uveljavil tudi kompas, zaradi \xc4\x8desar \xc5\xa0olo energijskih vzorcev imenujemo tudi \xc5\xa0ola kompasa. Ob koncu dinastije Han okrog 200 n.\xc5\xa1. je Qing Wuzi napisal knjigo Klasika pokopa (Zang jing), v kateri je zbral znanje \xc5\xa1ole oblik, okrog leta 300 n.\xc5\xa1. pa je o pogrebnem Fengshuiju Guo Pu (\xe9\x83\xad\xe7\x92\x9e)napisal Pogrebno knjigo (Zangshu- \xe8\x91\xac\xe6\x9b\xb8). Fengshui, ki so ga sprva uporabljali predvsem za cesarje, je v \xc4\x8dasu dinastije Jin (\xe6\x99\x8b\xe6\x9c\x9d; 265-420 n.\xc5\xa1.) dosegel \xc5\xa1ir\xc5\xa1o javnost._NEWLINE_Med tem, ko se je \xc5\xa0ola oblik dodobra uveljavila \xc5\xbee za \xc4\x8dasa dinastije Han, je \xc5\xa0ola vzorcev zaradi raz\xc5\xa1irjene uporabe kompasa do\xc5\xbeivela revolucionaren razvoj. V \xc4\x8dasu dinastije Tang (\xe5\x94\x90\xe6\x9c\x9d; 618-907 n.\xc5\xa1.) je deloval Yang Yun Song (\xe6\xa5\x8a\xe7\xad\xa0\xe6\x9d\xbe), ki se je ukvarjal s \xc5\xa0olo oblik, a je oblikoval tudi Metodo treh obdobij (San Yuan- \xe4\xb8\x89\xe5\x85\x83\xe6\xb4\xbe) in Metodo treh zdru\xc5\xbeitev (San He- \xe4\xb8\x89\xe5\x90\x88\xe6\xb4\xbe). V \xc4\x8dasu dinastije Song (\xe5\xae\x8b\xe6\x9c\x9d; 906-1279 n.\xc5\xa1.) se je na tej osnovi razvila metoda \xc4\x8cas in prostor (Xuan Kong-\xe7\x8e\x84\xe7\xa9\xba), iz te metode pa se je najkasneje ob koncu dinastije Ming (\xe6\x98\x8e\xe6\x9c\x9d; 1368-1644 n.\xc5\xa1.)razvila metoda \xc4\x8cas in prostor lete\xc4\x8dih zvezd (Xuan Kong Feixing), ki \xc5\xa1e danes velja za klju\xc4\x8dno metodo. Prvi naj bi jo pribli\xc5\xbeno v 16. ali 17. stoletju uporabljal Jiang Da Hong (\xe8\x94\xa3\xe5\xa4\xa7\xe9\xb4\xbb).\n_START_SECTION_\nNovodobni Fengshui\n_START_PARAGRAPH_\nV 20. stoletju sta se razvili dve raz\xc5\xa1irjeni metodi, ki jih tradicionalisti ozna\xc4\x8dujejo za la\xc5\xbeni. \xc4\x8crna sekta deli sektorje hi\xc5\xa1e po smereh neba. Prepoznamo jo po tem, da te sektorje imenuje z oznakami Kariera, Znanje, Dru\xc5\xbeina, Bogastvo, Slava, Poroka, Otroci, Prijatelji. Osem \xc5\xbeivljenjskih pridihov uporablja enaka imena, le da jih ne povezuje s smermi neba, ampak jih dolo\xc4\x8da po polo\xc5\xbeaju vhodnih vrat. Za novodobni Fengshui je zna\xc4\x8dilno tudi pretiravanje glede zdravilnih okraskov .'